
Dunaszekcső Községi Önkormányzat Képviselő-testülete

5/2002.

Jegyzőkönyv

Készült a Dunaszekcső Községi Önkormányzat Képviselő-testülete 2002. június 4-én megtartott üléséről.

Jelen vannak:  Hegedüs György polgármester


Tóth András alpolgármester


Guzsván Lajosné


Hauk Zsolt


Hetényi Ádám


Molnár Árpád


Witt Józsefné képviselők


Pest Éva jegyző



Igazoltan távol: Bán Ferencné, Faller János, Szödényi István képviselők

A lakosság részéről: Nédó Péter

Hegedüs György polgármester köszönti a megjelenteket, megállapítja az ülés határozatképességét, mert a 10 fő megválasztott képviselő közül megjelent 7 fő.

Javaslatot tesz a napirendi pontokra, melyeket a testület vita nélkül az alábbiak szerint elfogad. Javasolja, hogy az általános iskolai igazgatói megbízás az ülés utolsó napirendi pontja legyen, mely már zárt ülés lenne.

1.) Lejárt határidejű határozatok, a két ülés között történt fontosabb események

Előterjesztő: Hegedüs György polgármester

2.) A helyi adókról szóló önkormányzati rendelet módosítása

Előterjesztő: Pest Éva jegyző

3.)  A háziorvosi körzethatárokról szóló önkormányzati rendelet                                                  

      Előterjesztő: Hegedüs György polgármester

4.) Dunaszekcső községi Önkormányzat 2/1987.(V.2.)számú rendeletének hatályon kívül helyezése

Előterjesztő: Hegedüs György polgármester

5.)  Baranya Megyei Közigazgatási Hivatal törvényességi észrevétele

      Előterjesztő: Pest Éva jegyző

6.) Elővásárlási jogról történő lemondásról állásfoglalás

Előterjesztő: Hegedüs György polgármester

7.) A volt II.számú Óvoda bérbeadása

Előterjesztő: Hegedüs György polgármester

8.) Támogatások      
      Előterjesztő: Hegedüs György polgármester

9.) Egyebek

Zárt ülésen:

1.)  Az Általános Iskola igazgatói állására kiírt pályázat elbírálása

       Előterjesztő: Hegedüs György polgármester

2.) Kiemelkedő munkavégzésért járó díjazás

Előterjesztő: Hegedüs György polgármester

NAPIREND TÁRGYALÁSA

1.napirendi pont:  Hegedüs György polgármester elmondja, hogy a testület döntéseiről értesültek az érintettek: a Duna Beton Kft. még nem reagált a 30/2002.számú határozatra az adásvétellel kapcsolatban.

A Kincses Virágos Baranyáért pályázatot beadtuk. Már most van kezdeményezés, hiszen az iskolások tanári segítséggel 50-60000 Ft-ért  a következő héten virágot fognak ültetni. Megszervezik az ágyások gondozását, a kiültetett virágok locsolását. Gesztenyefáink aknázó moly elleni permetezése megtörtént.   A Hortobágy Kft.-hez Hauk Zsolt képviselő révén jutottunk el. A Kft.szakemberei szerint legalább három alkalommal kell a permetezést elvégezni. 

A fontosabb események között a polgármester elmondja, hogy a megyei önkormányzati vis maior alapból 1.053 eFt-ot kaptunk az iskola B.épülete tetőjavításához. A leszedett és még használható cserepet felhasználják a szerb templom javításához.

Május 5-én megnyílt Belák Viktória kiállítása a Művelődési Házban. Talán ennek köszönhető, hogy a tehetséges dunaszekcsői kislányt felkérték kiállításra, mely Bólyban az Erzsébet Vigadóban lesz. 

Most ifj.Ákos János kiállított munkái láthatók a táncteremben. Ákos János volt szekcsői lakos, de mai napig is szekcsői érzületű, melyet képei tükröznek is. Aki még nem nézte meg a jelenlevők közül, ne mulassza el a kiállítást megtekinteni.

Részt vett a mohácsi önkormányzati Tűzoltóság rendezvényén, ahol bemutatták az újonnan vásárolt gépjárművet, melyhez a környező önkormányzatok támogatást nyújtottak, és ez volt az önerő a pályázathoz. Ebből a létrás autóból csak néhány van az országban. 

A Zrínyi utca útépítése elkészült és a padkához szükséges zúzott követ is megrendelte. Zúzott kő kerül még a Bem és Wesselényi utcákba.

Az elmúlt szombaton a Szentháromság kápolna szentelési ünnepe volt, mely kivételes alkalom volt községünknek, hiszen a szentelést Mayer Mihály püspök tartotta. A kápolna helyrehozatala a Jankovich családnak köszönhető. A szevezést is végző Jankovich Bésán Mihály kérése annyi volt az önkormányzathoz, hogy a kápolna környékét tegyük rendbe. Ez összefogással meg is valósult. A munkában részt vett a Duna Gyöngye 2000 Mg.Rt., Vágó Gábor, Sebestyén                  , a Nyugdíjas Klub és a Vendégvárók Egyesülete. 30-40 teherautó törmeléket és szemetet szállítottak el a helyszínről.

Az elmúlt héten volt a Duna Gyöngye 2000 Mg.Rt. közgyűlése, ahol személyi változásokra került sor az igazgató tanácsban és új elnök igazgatót is választottak Tóth András személyében, melyhez most gratulál az önkormányzat nevében.

Házunk tájáról szeretné tájékoztatni a képviselőket, hogy a novemberben indult számítástechnikai tanfolyam ma délelőtt véget ért a záró vizsgával. A hivatal 10 „beiskolázott” munkatársa a mai napon eredményes vizsgát tett, bizonyítványunk van arról, hogy számítógép kezelők vagyunk.

A képviselő-testület döntése értelmében a Dunántúli Napló hasábjain megjelent az egész oldalas cikk községünkről, melyet már mindenki olvashatott. 

Hetényi Ádám: Zrínyi utca elkészülte után folytatódik-e a munka a Damjanich utcával?

Az Ákos Jánosné emlékére szervezett iskolai versenyek az idei évben kiegészültek rajzversennyel is. A gyerekek munkái a Művelődési Házban láthatóak a Nyugdíjas Klubban.

A német nemzetiségi délutánt az iskola szervezte, részt vett az iskolásokon kívül a Nyugdíjas Klub és a felnőtt német énekkar is községünkből.   Fellépett a sombereki tánccsoport, a zenét a Michelisz házaspár biztosította. A Pécsi TV 15 perces összeállítást készített a rendezvényünkről.

Iskolás gyerekeink Bernhardt Ferencné felkészítő tanár vezetésével meghívásra részt vett Mohácson a Vöröskereszt által szervezett versenyen és elhozták az első díjat. Rég nem volt ilyen vöröskeresztes kezdeményezés, de most elindult és a gyerekek sikerrel is jártak.

Guzsván Lajosné: Május 30-án a Népszabadság hasábjain is volt rólunk szó, a megjelent cikket korrektnek, elfogadhatónak tartja. A telefonos interjú alapján a cikket Szalai Krisztina újságírónő   írta. 

A kápolna avatással kapcsolatban még az utolsó pillanatokban is volt tenni való, mert akkor derült ki, hogy székekre, padokra van szükség. Ezeket Prucs András gyorsan a helyszínre szállította gépjárművével. 

Ez a rendezvény  talán kedvezően befolyásolja a püspökség véleményét, talán tompítja az ütközéseket is. Mindannyian csak nyerhetünk, ha enyhül a helyzet. A püspök elmondta, hogy szakemberei megnézték a templomtetőt és elképzelhetőnek tartja, hogy megcsinálják.

Hetényi Ádám: Szeretné felhívni a figyelmet, hogy az aknázó molyok ismét elindultak, ő már látta az iskola parkjában.

Hegedüs György: Az elhangzott felvetésre reagálva elmondja, hogy az idei évben több út építés, javítás az önkormányzat költségére nem tervezhető. A csatornázás miatti javításokat az Aliscabau fogja még elvégezni, ez kötelezettségük még a szerződés alapján.

Molnár Árpád: A tornaterem tetőszigetelését szemrevételezte, és már az eső miatt főpróba is volt. Úgy látja, hogy eredményes munkát végeztek a kivitelezők.

Hegedüs György: Megkaptuk a számlával együtt a használati utasítást is, melyet átjuttatott az iskolába. A javítás szerencsére pont időben készült el.

Több hozzászólás a napirenddel kapcsolatban nem volt, a testület 7 szavazattal 0 ellenében a következő határozatot hozta:

34/2002.(IV.04.)Kt.számú határozat

a lejárt határidejű határozatokról és a két ülés között történt fontosabb eseményekről

A képviselő-testület a lejárt határidejű határozatokról és a két ülés között történt fontosabb eseményekről szóló beszámolót elfogadja.

Nédó Péter: Elég régen volt már testületi ülésen. Azért jött ma el az ülésre, mert az újságban megjelent cikkre kíván reagálni és lenne 4 felvetése.

A Vasbolttól a Tsz.irodáig megsüllyedt az út, az önkormányzat sürgősségi ügyként járjon el, mert a gáz és a csatorna nyomvonala süllyedt meg. Nem elegendő az oda kihelyezett deszka, mert így még veszélyesebb a közlekedés. 

 A Rendőrség munkájával kapcsolatban elmondja, hogy ebben a faluban két körzeti megbízottat alkalmazunk, akkor legyen is rendőr a faluban. Van lakás is jelentős önkormányzati támogatással. A rendőrök itt teljesítsék a szolgálatot, nyomozzák a bűnügyeket. Elloptak tőle 15 varsát, másnapig hajkurászta a rendőröket. Végül be kellett mennie Mohácsra. 

A Rózsadomb lejárata mellett ott a mélység, bármikor tragédia történhet. Valamikor ott volt a szalag, de azt leszakították. Ha tragédia történik ki lesz a felelős? Oda kellene figyelni, mert már negyedszer teszi szóvá.

Az önkormányzat nyitvatartásával kapcsolatban: délutánonként be van zárva a hivatal. Már mindenhol rájöttek arra, hogy ezt nem lehet, mert a hivatal a község lakosságáért van.  Előfordult – legutoljára a tüdőszűrés napján – hogy nem tudta elintézni az ügyét délután és másnap reggel fél kilencre Mohácsra kellett volna mennie a térképmásolattal. Nem tudta, mert zárva volt a kapu. Ilyent nem lehet, a hivatali dolgozók járjanak hétvégén tanfolyamra és vizsgázni. Tegnap is ki volt írva a kapura, hogy tisztelt ügyfelek, szíves elnézésüket kérjük….

Ilyent nem lehet csinálni.

A tegnapi újságcikk nyilatkozatai alapján ebben a községben minden szép, minden nagyon jó.

A márciusi újságcikk szerint – melyet Székely úr írt – az itteni közösségnek már a léte is kincs.

A mostani cikk szerint a polgármester egypár mondata alapján rangsorol: civil összefogás, gazdaság, turizmus. Ezzel nem ért egyet. Nem érti mit jelent a település központi jellege, nincs már Bár, Dunafalva. „Hasonló szerepe lehet a rokkantak foglalkoztatásának…”. Dunafalván már működik és innen odajárnak a szekcsőiek. Itt is szaladunk a szekér után. A „szellemi tőkében – a Teleház – valóban és szerinte az egyetlen érték, ami új.

Munkahelyteremtésnek kellene előkerülni, az embereknek nincs munkájuk, az utcán vannak. De hova menjenek, ha nincs munka és munkahely? A tsz.az egyetlen munkahely és ha nem marad fent, akkor 90%-os lesz a munkanélküliség.

„Bizony megállt a szekér!”  és az őszi választás miatt előre is mondja, hogy azon dolgozzanak az indulók, hogy elinduljon.

Olvassa, hogy az üdülősök kezdeményezésére volt a szúnyogirtás. De több lett a permetezés után, mint volt. Figyelte a repülőt, hol és hogyan permetezett. Milyen dolog az, hogy a Duna Dráva Nemzeti Park mondja meg, hogy hol lehet permetezni. Le kell velük ülni és tárgyalni, mert sem a lakosok, sem az üdülősök nem kötelesek eltűrni a szúnyogokat. Megdöbbentő, hogy ők dirigálnak, hogy meddig lehet permetezni. Fizesse a Duna-Dráva a költségeket akkor dirigálhatnának és akkor mi is örülnénk.

Hegedüs György: Az 56-os úttal kapcsolatos munkálatok csak a KPM-en keresztül szervezhetők. A csatorna beruházás kivitelezőjét ők hívhatják fel a helyreállításra. Jeleztük a problémát, de más hatáskörünk ez ügyben nincs.

A Rendőrkapitányságra jeleztük már több alkalommal, hogy a szekcsői rendőr itt teljesítsen szolgálatot és ne más településeken. Azt is kértük, hogy a Takarékszövetkezet és az Iskola környéke legyen fokozottan ellenőrzött. Sajnos a Rendőrkapitányságon döntik el, hogy mikor és melyik rendőr hol teljesít szolgálatot.

A Tomi köznél valóban lépéseket kell tenni, kicsit nehéz, mert a tulajdonos más településen lakik. A megegyezés szerint ő csinálja a kerítést és az önkormányzat a lépcsőt. A ház felújítására, a cserepek állapotára is kapott már felszólítást.

A szúnyogirtást az idei évben más cég csinálta, még pontosan nem tudják, hogy a permetezést merre kell elvégezni. A repülő helyett helikopterrel végezték, véleménye, hogy ezért sem volt olyan hatékony. A második permetezés garanciális volt, az első eredménytelensége miatt. Ha továbbra sem leszünk megelégedve velük, visszaállunk a régi szolgáltatóhoz.

A Regionális Idegenforgalmi Hivatal támogatást ajánlott fel két újabb permetezéshez, ha az önkormányzat is vállalja az önrészt. 

Az újságcikkel kapcsolatban az a véleménye, hogy mindenki úgy olvassa és értelmezi, ahogy akarja, ahogy számára fontos, azt ragadja ki belőle, amiben esetlegesen érintett.

Pest Éva: Az ügyfélfogadási idő hétfőn, kedden, csütörtökön és pénteken 8-tól 12 óráig, szerdán 8 –tól 14 óráig tart. Bármely más, délutáni időpontban sem küldenek el az ügyintézők ügyfelet, dolgavégezetlenül nem távoznak a Községházáról. November óta, amióta beindult a hivatali dolgozók számítógépes tanfolyama, kedden és csütörtökön délután valóban nem volt ügyintézés, de ez most már a tanfolyam befejeztével nem lesz. Sem a tanfolyami napokat, sem a vizsganapokat nem mi határoztuk meg, azt az oktatást végző Központ jelölte ki.

Nédó Péter: Ezt neki többen jelezték, ezért kívánta felhozni.

Nédó Péter megköszönve a lehetőséget a felszólalásra, eltávozik az ülésteremből.

2.napirendi pont: Pest Éva jegyző szóbeli kiegészítésként elmondja, hogy a Közigazgatási Hivatal észrevétele alapján állította össze az alaprendelet módosítását. Az idegenforgalmi adó épület utáni mértékénél a 10.§-ban csak az üdülőépület szerepelne, melynek idei évi mértéke 200 Ft/m2. Kiegészül a rendelet a 10/A §-sal, mely kedvezményként szerepeltetné a faház, vagy más nem hagyományos építőanyagból épített üdülőt, melynek idei évi mértéke 150 Ft/m2.   

A testület vita nélkül 7 szavazattal 0 ellenében a következő rendeletet alkotta:

6/2002.(VI.18.)számú

önkormányzati rendelet

a helyi adókról szóló 11/1997.(XI.19.)számú önkormányzati rendelet módosításáról

(Az elfogadott rendelet a jegyzőkönyv melléklete.)

3.napirendi pont: Hegedüs György polgármester elmondja, hogy a jogszabályi változások következtében a háziorvosi körzetek meghatározását az önkormányzat rendeletben teszi meg. Nemrégiben a háziorvosok kérésére tárgyaltuk a körzeteket, most nincs más tennivaló, mint ugyanazt a meghatározást rendeletben kell elfogadnunk.

A testület vita nélkül 7 szavazattal 0 ellenében a következő rendeletet alkotta:

7/2002.(VI.18.)számú

önkormányzati rendelet

a háziorvosi körzethatárokról

(Az elfogadott rendelet a jegyzőkönyv melléklete.)

4.napirendi pont: Hegedüs György polgármester elmondja, hogy az egyetlen hatályban levő tanácsrendelet a 2/1987.(V.2.) számú rendelet a község összevont rendezési tervéről. A következő év végéig valamennyi önkormányzatnak felül kell vizsgálnia rendezési tervét, erről már több alkalommal esett szó. A teljes terv elkészíttetésére eddig pénzhiány miatt nem került sor, igyekeztünk volna rész módosításokat elvégeztetni, hogy legalább bizonyos területeken alkalmazkodjon a megváltozott körülményekhez. Ez nem rajtunk múlott, hiszen a módosítás megrendelése megtörtént, de a megbízott tervező a feladatának nem tett eleget. A megbízása megvonásra került. Mivel ez a rendelet már nem felel meg az elvárásoknak, inkább csak gátat szab mindenkinek, ezért javasolja, hogy a testület a döntésével helyezze azt hatályon kívül. Amennyiben nincs helyi rendelet a szabályozásról, akkor az 1997-es építési törvény szabályait kell alkalmazni az építési hatóságnak. 

Pest Éva: A rendezési terv előzetes munkái igen hosszú időt vesznek igénybe. Ki kell választani a tervezőt mielőbb, - már kapott is nevet-címet – és megbízni a feladat ellátásával, hogy a határidőket be tudja tartani az önkormányzat. 

A testület tagjai 7 szavazattal 0 ellenében a következő rendeletet hozták:

8/2002.(VI.28.)számú

önkormányzati rendelet

a község összevont rendezési tervéről szóló – 7/1993.(XI.18.), 2/1994.(II.24.), 6/1994.(X.1.)számú rendeletekkel módosított – 2/1987.(V.2.)számú önkormányzati rendelet hatályon kívül helyezéséről.

(Az elfogadott rendelet a jegyzőkönyv melléklete.)

5.napirendi pont: Pest Éva jegyző ismerteti a Baranya Megyei Közigazgatási Hivatal törvényességi észrevételét a 25/2002.(III.26.)Kt.számú határozattal kapcsolatban. A határozat törvénysértő, kéri a testület tagjait, hogy fogadják el az észrevételt és helyezzék hatályon kívül döntést.

A testület tagjai vita nélkül 7 szavazattal 0 ellenében a következő határozatot hozták:

35/2002.(VI.04.)Kt.számú határozat

törvényességi észrevételről

A képviselő-testület elfogadja a törvényességi észrevételt, és a telekalakítási tilalom feloldásáról szóló 25/2002.(III.26.)Kt.számú határozatát hatályon kívül helyezi.

Határidő: azonnal

Felelős: Hegedüs György polgármester

6.napirendi pont: Hegedüs György polgármester ismerteti a Magtárral kapcsolatos kérelmet.

A tulajdonosok eladják a 14/2.hrsz-ú, 320 m2 nagyságú, gazdasági épület és udvar művelési ágú ingatlant. Ahhoz azonban, hogy az adásvétel létrejöhessen nyilatkozatot kell kérniük tőlünk, hogy élni kívánunk-e az elővásárlási jogunkkal. Az épület védett műemlék, ezért az önkormányzatot megilleti az elővásárlási jog. Javasolja a testületnek elfogadásra az elővásárlási  jogról történő lemondást. A korábbi tervekből, melyben részt vehetett volna az önkormányzat nem várható semmi, rossz állapotban levő önkormányzati épület pedig van sok, újabbal nem lenne célszerű szaporítani.

A testület vita nélkül 7 szavazattal 0 ellenében a következő határozatot hozta:

36/2002.(VI.04.)Kt.számú határozat

elővásárlási jogról

A képviselő-testület a Magtárra – 14/2 hrsz-ú, 320 m2 nagyságú, gazdasági épület és udvar művelési ágú ingatlanra  - a kulturális örökségek védelméről szóló 2001.évi LXIV.törvény 86.§.(1).bekezdésében biztosított     elővásárlási jogáról  lemond.

Határidő: azonnal

Felelős: Hegedüs György polgármester

7.napirendi pont: Hegedüs György polgármester ismerteti Knoll Jürgen kérelmét a volt II.számú Óvoda bérlésével kapcsolatban. Az ingatlant raktározási célra kívánja bérbe venni a kérelmező. A kérdés tehát az, hogy adjuk-e bérbe vagy sem? Amennyiben a testület dönt a bérbe adásról, akkor a szerződésben olyan kikötést kell tenni, hogy amennyiben az ingatlanra vevő jelentkezik, akkor meghatározott időn belül a bérlő kiköltözik.

Tóth András: Javasolja a bérbe adást, az összeg pedig 100 eruronak megfelelő forint.

Hegedüs György: Javasol 20000 Ft-os bérleti díjat.

A testület vita és további javaslat elhangzása nélkül 7 szavazattal 0 ellenében a következő határozatot hozta:

37/2002.(VI.04.)Kt.számú határozat

a Petőfi u.73.szám alatti ingatlan bérbeadásáról

A képviselő-testület az önkormányzat tulajdonában levő – volt II.számú Óvoda helyiségeit – Petőfi u.73.szám alatti ingatlan helyiségeit raktározás céljára bérbeadja Knoll Jürgen Binningen (Németország), Kirchen str.1.szám alatti lakosnak – képviselője: Eller András Mohács, Szent János u.2. – 20000 Ft+ÁFA/hó bérleti díjért.

Határidő: értesítésre azonnal

Felelős: Hegedüs György polgármester

8.napirendi pont: Hegedüs György polgármester elmondja, hogy  vannak olyan támogatandó feladatok, melyekről a tartalék terhére most szükséges az önkormányzati döntés. A költségvetés tárgyalásakor az addig beérkezett kérelmekről akkor döntött a testület. Az eseti mentőautó működéséhez a költségvetésben a kért 100Ft/lakos összeget nem állapította meg a testület. A Térségi Tanács ülésén ez a kérdés újból napirendre került, mert sok más település sem nyújtott támogatást. Az új javaslat  30Ft/lakos. Ez már lényegesen kedvezőbb, hiszen kb.70000 Ft-ról van szó a mi esetünkben. Sajnos ez a mentőautó a községünkben igen gyakran megfordul, javasolja a kért összeg elfogadását, ne akadályozzuk meg a működését.

A másik javaslat a Teleházban eddig foglalkoztatott alkalmazottal kapcsolatos, melyről már volt szó, de most döntés is szükséges. Ha a stúdió megkapja a 2000. évben biztosított 800000 Ft vagy 900000 Ft támogatást, akkor abból meg tudja oldani a stúdió munkáit eddig fizetés nélkül végző Scheppi Zoltán foglalkoztatását. Ezt azt jelenti, hogy a döntéstől függően 338000 vagy 438000 Ft támogatást kellene a tartalékból biztosítanunk.

Hetényi Ádám: Javasolja a 900000 Ft-ra történő kiegészítést.

Tóth András: Nem igazán érti  ezt a mostani helyzetet, kavalkád az egész.

Hegedüs György: Feltétlenül lépnünk kell, a Munkaügyi Központ még nem döntött,  június 1-től nincs állása Scheppi Zoltánnak.

További hozzászólás nem volt, a testület 5 szavazattal 1 ellenszavazattal és 1 tartózkodással a következő határozatot hozta: 

38/2002.(VI.4.)Kt.számú határozat

önkormányzati támogatásról
1.) A képviselő-testület a 2002.évi tartaléka terhére az eseti mentőautó működtetéséhez 30 Ft/fő támogatást biztosít. (30 Ft x 2308 állandó lakos).

2.) A képviselő-testület a 2002.évi tartaléka terhére a Dunaszekcső Emlékeiért és Jövőjéért Alapítványnak 438000 Ft támogatást biztosít a stúdió személyi kérdésének megoldásához.

Határidő: azonnal

Felelős: Hegedüs György polgármester

Több kérdés, felvetés, hozzászólás nem volt, a testület zárt ülésen folytatta a munkáját.

                                                                        Kmf.

Hegedüs György                                                                                                Pest Éva  

  polgármester                                                                                                      jegyző  

